จ่อทิ้งหุ้นหลัง18ส.ค.เชื่อการเมืองเดือด
นักลงทุนจ่อทิ้งหุ้น คาดหลัง 18 ส.ค. พ.ร.บ.ปรองดองเข้าสภา การเมืองเดือด กรุงเทพโพลล์ชี้คนค้านแก้รัฐธรรมนูญทั้งฉบับ
22 ก.ค. 2555

นักลงทุนจ่อทิ้งหุ้น คาดหลัง 18 ส.ค. พ.ร.บ.ปรองดองเข้าสภา การเมืองเดือด กรุงเทพโพลล์ชี้คนค้านแก้รัฐธรรมนูญทั้งฉบับ
นายวิวัฒน์ เตชะพูลผล ผู้อำนวยการอาวุโส ฝ่ายวิเคราะห์ บริษัทหลักทรัพย์ (บล.) ทิสโก้ กล่าวในงานสัมมนาอ่านเกมส์หุ้น มองเศรษฐกิจครึ่งปีหลังกับ บล.ทิสโก้ ว่า แนวโน้มดัชนีหุ้นไทยจะมีความผันผวนในเดือน ส.ค. เพราะความกังวลเกี่ยวกับสถานการณ์ทางการเมืองที่ร้อนแรงขึ้น เมื่อมีการเปิดประชุมสภาผู้แทนราษฎร โดยหลังวันที่ 18 ส.ค. นักลงทุนจะทยอยขายหุ้นออกมาตามสถานการณ์ที่กลางเดือน ส.ค. คาดว่าจะมีการนำพระราชบัญญัติ (พ.ร.บ.) ปรองดอง เข้าที่ประชุมสภาผู้แทนราษฎร
อย่างไรก็ตาม หากสถานการณ์การเมืองไม่มีความรุนแรง แนวโน้มไตรมาส 3 ของปีนี้ ตลาดหุ้นไทยจะแกว่งตัวขึ้น เพราะผลประกอบการไตรมาส 2 เข้ามากระตุ้นบรรยากาศการลงทุน เนื่องจากปัจจัยพื้นฐานทางเศรษฐกิจไทยยังดี ที่จะทำให้เห็นดัชนีไต่ระดับขึ้นไปถึง 1,230-1,250 จุด